Bernikla tmavá

**Bernikla tmavá** alebo **hus bernikla** (*Branta bernicla*) je zúbkozobec, patrí do rodu Bernikla. Je z nich najmenšia a najtmavšia. Hniezdi na pobreží v polárnej oblasti. Tie čo hniezdia v Európe, zimujú na pobrežiach Severného mora, na brehoch Francúzska, Portugalska a patria do poddruhu *Branta bernicla hrota*. V zime a počas migrácie je u nich zvláštnosťou úzka väzba na more a morské pobrežie. Podľa Medzinárodnej únie na ochranu prírody a prírodných zdrojov bernikla tmavá patrí medzi najmenej ohrozené druhy, trend celkovej populácie nie je známy, v severnej Amerike bol zaznamenaný za posledných 40 rokov malý, štatisticky nevýznamný nárast populácie, trend v Európe je neznámy.

## Opis
Bernikla tmavá meria asi 56–61 cm, s rozpätím krídel 110–120 cm  a váhou približne 1,5 kg. Má čiernu hlavu a krk, na krku dve biele škvrny. Krídla a chrbát sú sivo-hnedé. Väčšina letiek na krídlach je čierna. Brušná strana je tiež tmavá, ale svetlé okraje pier tvoria na bokoch pásy. Brucho a chvostové krovky majú biele. Zobák aj nohy sú čierne. Mláďatá nemajú biele škvrny na krku. 

## Poddruhy

Rozlišujeme tri poddruhy.
* nominátnu formu *Branta bernicla bernicla* s tmavým bruchom a bez bielych pásikov po stranách krku
* čiernobruchú pacifickú formu *Branta bernicla nigricans* so širokými bielymi pásikmi po stranách krku
* bielobruchú s úzkymi bielymi pásikmi na bokoch krku *Branta bernicla hrota*

## Hlas

Neozýva sa často. Možno ju počuť keď je v kŕdli a keď sa premiestňujú. Jej hlas za letu znie ako nosové *"krrop"* alebo *"ronk-ronk"*. Počas letu vydávajú aj krátke a tvrdé *"ak"* alebo *"ek"*. Kŕdeľ sa ozýva zvláštnym mrmlaním. Na paši neustále medzi sebou udržujú kontakt tichým *"bi bi bi"*. Agresívne správanie sprevádza syčanie.

## Výskyt a stav na Slovensku
Na Slovensku nehniezdia, zriedkavo zalietajú primiešané k iným husiam v skorom jarnom období na konci zimy, hlavne v marci a v apríli. Nálezy sú na nížinách, poliach, riekach a rybníkoch. Do roku 1980 bolo evidovaných 8 údajov. Od roku 1980 do 1999 len 4 záznamy. Po roku 2000 bolo zistených 5 pozorovaní (február 2016).

## Hniezdenie
Hniezdiť začnú hneď po prílete zo zimovísk v júni. Hniezdia v kolóniách v blízkosti pobrežia v arktickej tundre. Bielobruchá forma *Branta bernicla hrota* často hniezdi na ostrovoch pri pobreží. Hniezda zakladajú na suchších vyššie položených miestach tundry. Znáška máva 3-5 vajec. Inkubácia trvá 24 až 26 dní a výchova mláďat 40 dní. Len čo sa mláďatká vyliahnu a obschnú, rodinky sa presídlia k najbližšej vode - k jazeru, rieke či k ústiu rieky. V tom čase sa gunáre oddelia od rodín, vytvoria samostatnú skupinu a nastupuje obdobie pŕchnutia. Od prostriedku júla do prostriedku augusta sa dospelým vymieňajú letky. V tom čase nevedia lietať. Uprostred augusta začnú lietať i mláďatá.

## Potrava
Živí sa rastlinnou potravou. Prevažne „morskou trávou“ (*Zosteraceae*), vo vnútrozemí trávou a 
oziminou.

## Ochrana
Je zákonom chránená, spoločenská hodnota je 920 € (Vyhláška MŽP č. 24/2003 Z.z. v znení č. 492/2006 Z. z., 638/2007 Z. z., 579/2008 Z. z., 173/2011 Z. z., 158/2014 Z. z., účinnosť od 01.01.2015).

## Galéria

Branta bernicla flying(ThKraft).jpg|Bernikla tmavá za letu, dobre viditeľné je biele brucho, pásy na bokoch a čiarka na krku
Brent Goose - defensive position.jpg|Obranný postoj
Branta bernicla nest.jpg|Hniezdo
Branta bernicla chicks.jpg|Mláďatá
Brent Goose from the Crossley ID Guide Britain and Ireland.jpg|Kompozitná fotografia - pomôcka na ľahšie spoznanie druhu


## Referencie


## Iné projekty

## Externé odkazy
 
* 

## Zdroj

Kategória:Kačicovité
Kategória:Najmenej ohrozené druhy
Kategória:Vtáky na Slovensku